b'\n_START_ARTICLE_\nFenyyliasetyleeni\n_START_SECTION_\nValmistus\n_START_PARAGRAPH_\nFenyyliasetyleeni\xc3\xa4 voidaan valmistaa synteettisesti k\xc3\xa4ytt\xc3\xa4m\xc3\xa4ll\xc3\xa4 l\xc3\xa4ht\xc3\xb6aineena styreenidibromidia. Reaktiossa eliminoituu vetybromidia. Reaktioastiaan lis\xc3\xa4t\xc3\xa4\xc3\xa4n ammoniakkia ja natriumia, jotka reagoivat muodostaen katalyyttin\xc3\xa4 toimivaa natriumamidia._NEWLINE_Toinen tapa valmistaa yhdistett\xc3\xa4 synteettisesti on vetybromidin eliminaatio bromistyreenist\xc3\xa4. Reaktio tapahtuu em\xc3\xa4ksen, kuten kaliumhydroksidin vaikutuksesta. Muodostuva fenyyliasetyleeni puhdistetaan tislaamalla.\n_START_SECTION_\nReaktioita\n_START_PARAGRAPH_\nFenyyliasetyleenist\xc3\xa4 voidaan valmistaa styreeni\xc3\xa4 liitt\xc3\xa4m\xc3\xa4ll\xc3\xa4 siihen vety\xc3\xa4. Fenyyliasetyleenin vedytys voi johtaa my\xc3\xb6s etyylibentseenin muodostumiseen. T\xc3\xa4m\xc3\xa4n vuoksi reaktion selektiivisyyden parantamiseksi k\xc3\xa4ytet\xc3\xa4\xc3\xa4n katalyyttej\xc3\xa4, joista selektiivisimpi\xc3\xa4 on palladium. Selektiivisyytt\xc3\xa4 on pyritty parantamaan lis\xc3\xa4\xc3\xa4m\xc3\xa4ll\xc3\xa4 palladiumin joukkoon pieni\xc3\xa4 m\xc3\xa4\xc3\xa4ri\xc3\xa4 my\xc3\xb6s muita jaloja metalleja._NEWLINE_Fenyyliasetyleeni voi polymeroitua. Em\xc3\xa4ksisiss\xc3\xa4 olosuhteissa fenyyliasetyleenist\xc3\xa4 voi muodostua alkynidi-ioni, joka reagoi fenyyliasetyleenin kanssa nukleofiilisell\xc3\xa4 additioreaktiolla. Tuotteena muodostuu 1,4-difenyylibut-1-en-3-yynin E -ja Z-isomeerien seos, mutta Z-muoto on yleens\xc3\xa4 vallitseva._NEWLINE_Muiden alkyynien tapaan my\xc3\xb6s fenyyliasetyleeni voi trimerisoitua. tuotteena muodostuu kahta bentseenin johdannaista 1,2,4- ja 1,3,5-trifenyylibentseeni\xc3\xa4. Kobolttibromidiin ja imiiniin perustuvan katalyytin l\xc3\xa4sn\xc3\xa4 ollessa reaktio on hyvin regioselektiivinen ja 1,2,4-trifenyylibentseeni on vallitseva 97\xc2\xa0% selektiivisyydell\xc3\xa4._NEWLINE_Fenyyliasetyleeni voi my\xc3\xb6s polymeroitua hyvin suurimolekyylisiksi ja monimutkaisiksi dendrimeereiksi. N\xc3\xa4ill\xc3\xa4 polymeereill\xc3\xa4 on niin kutsuttuja fotoresponsiivisia ominaisuuksia.'